b'\n_START_ARTICLE_\nEmma Stone\n_START_SECTION_\nZgodnje \xc5\xbeivljenje\n_START_PARAGRAPH_\nEmily Jean Stone se je rodila v Scottsdaleu, Arizona, Zdru\xc5\xbeene dr\xc5\xbeave Amerike. Je prvi otrok gospodinje Kriste (roj. Yeager) in pogodbenika Jeffa Stonea; ima \xc5\xa1e dve leti mlaj\xc5\xa1ega brata. Preko dedka po o\xc4\x8detovi strani \xc5\xa1vedske korenine; njena dru\xc5\xbeina je priimek po prihodu v Zdru\xc5\xbeene dr\xc5\xbeave Amerike preko Ellis Islanda spremenila v \xc2\xbbStone\xc2\xab, da je zvenel bolj angle\xc5\xa1ko, nekateri njeni predniki pa so \xc5\xbeiveli tudi v pennsylvanski nizozemski \xc4\x8detrti._NEWLINE_Kot dojen\xc4\x8dek je zbolela za koliko; to je stanje, ko dojen\xc4\x8dek ne preneha kri\xc4\x8dati. Zaradi tega so se njene glasilke razvile narobe in zato ima tako nizek in rezek glas. \xc5\xa0e v odraslosti jo zaradi tega pogosto boli grlo. Med odra\xc5\xa1\xc4\x8danjem je Emma Stone redno nastopala v mladinskem gledali\xc5\xa1\xc4\x8du Valley, regionalnem gledali\xc5\xa1\xc4\x8du v Phoenixu, Arizona, kjer se je pri enajstih prvi\xc4\x8d pojavila na odru, in sicer v gledali\xc5\xa1ki igri Veter v vrbju. \xc5\xa0olala se je na osnovni \xc5\xa1oli Sequoya in nato do \xc5\xa1estega razreda na srednji \xc5\xa1oli Cocopah. Dve leti se je \xc5\xa1olala doma in se v tem \xc4\x8dasu pojavila v \xc5\xa1estnajstih gledali\xc5\xa1kih igrah gledali\xc5\xa1\xc4\x8da Valley, vklju\xc4\x8dno z: Bo\xc5\xbei\xc4\x8dni Vini Pu, Princesa na zrnu graha, Pepelka, \xc4\x8carovnik iz Oza, Titanik, Honk!, Mala morska deklica, Schoolhouse Rock Live!, Alica v \xc4\x8dude\xc5\xbeni de\xc5\xbeeli in Jo\xc5\xbeef in njegova sanjsko pisana obleka, nastopala pa je tudi z gledali\xc5\xa1ko skupino, ki je izvajala improvizirano komedijo._NEWLINE_Emma Stone se je kasneje pri\xc4\x8dela \xc5\xa1olati na katoli\xc5\xa1ki dekli\xc5\xa1ki srednji \xc5\xa1oli Xavier, kjer pa je ostala le en semester. Star\xc5\xa1e je s PowerPointom ob spremljavi Madonnine pesmi\xc2\xa0\xc2\xbbHollywood\xc2\xab\xc2\xa0prepri\xc4\x8dala, da so ji dovolili, da se preseli v Kalifornijo in pri\xc4\x8dne s svojo igralsko kariero. Prenehala je s \xc5\xa1olanjem na srednji \xc5\xa1oli in se pri petnajstih januarja 2004 skupaj z mamo preselila v stanovanje v Los Angelesu. Takrat se je \xc5\xa1olala doma, da je \xc4\x8dez dan lahko hodila na avdicije.\n_START_SECTION_\n2004\xe2\x80\x932009: Zgodnje delo\n_START_PARAGRAPH_\nEmma Stone je s svojo kariero pri\xc4\x8dela, ko je zaigrala vlogo Laurie Partridge v VH1-jevi televizijski seriji In Search of the New Partridge Family (2004). V sklopu serije The New Partridge Family (2005) so izdali le prvo epizodo. Nato je zaigrala v televizijskih serijah, kot so Medij, Glavca in Sre\xc4\x8dni Louie. Leta 2007 je dobila redno vlogo v Foxovi televizijski seriji Drive, kjer je vse do konca serije igrala Violet Trimble. Od\xc5\xa1la je tudi na avdicijo za serijo Heroji, kjer je sli\xc5\xa1ala re\xc5\xbeiserja serije Hayden Panettiere, ki so ji dodelili vlogo Claire Bennet, re\xc4\x8di: \xc2\xbbNa lestvici od ena do deset si zaslu\xc5\xbei\xc5\xa1 enajstko.\xc2\xab\xc2\xa0Kasneje je Emma Stone dejala, da je ob tej izku\xc5\xa1nji \xc2\xbbpristala na dnu\xc2\xab._NEWLINE_Emma Stone je leta 2007 posnela svoj prvi film, najstni\xc5\xa1ko komedijo Super hudo, kjer je zaigrala Jules, simpatijo glavnega lika Setha (Jonah Hill). Leta 2008 se je pojavila v komediji Roker, kjer je poleg Rainna Wilsona zaigrala Amelio, basistko v glasbeni skupini Teddyja Geigerja. Za vlogo se je morala nau\xc4\x8diti igrati na bas kitaro Istega leta se je pojavila v komediji Hi\xc5\xa1na zaj\xc4\x8dica ob Anni Faris, Katharine McPhee, Kat Dennings, Rumer Willis in Colinu Hanksu. Emma Stone je zaigrala predsednico sesterstva in v filmu zapela lastno razli\xc4\x8dico pesmi \xc2\xbbI Know What Boys Like\xc2\xab\xc2\xa0glasbene skupine The Waitresses iz leta 1982._NEWLINE_Leta 2009 se je Emma Stone pojavila v filmu Vse moje biv\xc5\xa1e, romanti\xc4\x8dni komediji Marka Watersa, re\xc5\xbeiserja filma Zlobna dekleta, kjer sta poleg nje zaigrala \xc5\xa1e Matthew McConaughey in Jennifer Garner. V filmu je zaigrala Allison Vandermeersh, \xc2\xbbduha deklet iz preteklosti\xc2\xab, parodijo na \xc2\xbbduha bo\xc5\xbei\xc4\x8dne preteklosti\xc2\xab, ki nastopa v romanu Charlesa Dickensa, Bo\xc5\xbei\xc4\x8dna pesem. Zaigrala je tudi v komi\xc4\x8dni grozljivki Rubena Fleischerja z naslovom Dobrodo\xc5\xa1li v de\xc5\xbeeli zombijev poleg Woodyja Harrelsona in Jesseja Eisenberga. Film je pri\xc4\x8dela snemati februarja 2009 v Atlanti. V filmu je zaigrala Wichito, \xc4\x8darodejko iz Wichite, Kansas, ki s svojo mlaj\xc5\xa1o sestrico malo Rock (Abigail Breslin) potuje po Zdru\xc5\xbeenih dr\xc5\xbeavah Amerike. Istega leta je zaigrala v neodvisnem filmu Paper Man poleg Jeffa Danielsa, Ryana Reynoldsa in Lise Kudrow. Film sta re\xc5\xbeirala Kieran in Michele Mulroney. V njem je zaigrala Abby, varu\xc5\xa1ko, ki jo lik Jeffa Danielsa najame malo zatem, ko se preseli na Long Island. Komedijo je pri\xc4\x8dela snemati 11. novembra 2008 v Montauk, New York, ve\xc4\x8dinoma pa je snemala na zelo znanih lokacijah.\n_START_SECTION_\n2010 - danes: Preboj\n_START_PARAGRAPH_\nLeta 2010 je Emma Stone posodila glas manj pomembnemu liku v filmu Marmaduke, filmski upodobitvi stripov o nem\xc5\xa1ki dogi. Glas je posodila Marmadukeovi prijateljici Mazie, avstralskemu ov\xc4\x8darju. Nato je dobila svojo prvo glavno vlogo tistega leta: poleg Amande Bynes je zaigrala v srednje\xc5\xa1olski komediji Willa Glucka z naslovom Lahka punca. Njen lik v filmu \xc5\xa1okira svoje u\xc4\x8ditelje in bolj konzervativne so\xc5\xa1olce zaradi govoric o svoji promiskuitetnosti, ki jih je nenamerno spro\xc5\xbeila sama. V scenariju njeno zgodbo pogosto primerjajo z zgodbo romana Scarlet Letter, lik Emme Stone pa z glavno junakinjo iz romana, Hester Prynne. Emma Stone je scenarij za film prebrala, \xc5\xa1e preden so sploh uradno potrdili, da bodo film sploh posneli in skupaj s svojim mened\xc5\xbeerjem budno spremljala, kdaj bodo pri\xc4\x8deli z avdicijami za film. Scenarij jo je privla\xc4\x8dil, ker je bil \xc2\xbbsme\xc5\xa1en in sladek\xc2\xab\xc2\xa0in ker se ji je njen lik zdel \xc2\xbbfantasti\xc4\x8den \xc5\xbee po prvem branju,\xc2\xab\xc2\xa0saj je \xc2\xbbpredstavljal velik del [\xe2\x80\xa6] scenarija\xc2\xab. Ko je ugotovila, da so s produkcijo filma \xc5\xbee pri\xc4\x8deli, se je povezala z Willom Gluckom in izrazila svoje navdu\xc5\xa1enje nad projektom. Nekaj mesecev kasneje sta se ponovno sre\xc4\x8dala na avdiciji za film. Emma Stone je bila leta 2011 nominirana za zlati globus v kategoriji za \xc2\xbbnajbolj\xc5\xa1o igralko v muzikalu ali komedij\xc2\xab\xc2\xa0za svoj nastop v tem filmu._NEWLINE_Emma Stone se je 12. septembra 2010 pojavila na podelitvi nagrad MTV Video Music Awards in napovedala nastop glasbene skupine Linkin Park. V nekem intervjuju leta 2008 je povedala, da sanja o tem, da bi nekega dne tudi sama pri\xc4\x8dela producirati svoje filme in da bi vodila komi\xc4\x8dno oddajo Saturday Night Live. Slednjo je dvakrat resni\xc4\x8dno vodila, prvi\xc4\x8d 23. oktobra 2010 in drugi\xc4\x8d 12. novembra 2011._NEWLINE_Emma Stone se je pojavila v \xc5\xa1e eni komediji Willa Glucka, filmu Prijatelja samo za seks ob Justinu Timberlakeu in Mili Kunis. Snemanje komedije o seksu se je pri\xc4\x8delo julija 2010 v New Yorku, izdali pa so jo 22. julija 2010. V filmu je imela manj\xc5\xa1o vlogo biv\xc5\xa1ega dekleta Justina Timberlakea, ki se pojavi le v nekaj kraj\xc5\xa1ih prizorih. Istega leta je poleg Stevea Carella, Julianne Moore, Ryana Goslinga in Marise Tomei zaigrala v romanti\xc4\x8dni komediji Ta nora ljubezen. Film produkcijske hi\xc5\xa1e Warner Bros. govori o mo\xc5\xbeu (Steve Carell) z zakonskimi te\xc5\xbeavami, ki se ne razume najbolje s svojimi otroci; snemati so ga pri\xc4\x8deli 16. aprila 2010 v Los Angelesu, izdali pa 29. julija 2011. Nato je Emma Stone zaigrala v filmski upodobitvi knji\xc5\xbene uspe\xc5\xa1nice Slu\xc5\xbekinje Kathryn Stockett. Film, ki se dogaja v \xc5\xa1estdesetih v Jacksonu, Mississippi, so izdali avgusta 2011. V filmu Emma Stone igra Eugenia \xc2\xbbSkeeter\xc2\xab\xc2\xa0Phelan, mlado novinarko, za vlogo pa se je morala priu\xc4\x8diti ju\xc5\xbenja\xc5\xa1kega naglasa. Za svoj nastop v filmu je skupaj z ostalo igralsko zasedbo, ki so jo sestavljale \xc5\xa1e Viola Davis, Octavia Spencer, Bryce Dallas Howard, Allison Janney in Jessica Chastain, prejela nagrado Screen Actors Guild Award v kategoriji za \xc2\xbbizstopajo\xc4\x8di nastop igralske zasedbe v filmu\xc2\xab._NEWLINE_Poleg Kierana Culkina je Emma Stone zaigrala v kratkem filmu Griffina Dunnea, Veronica. Kratka komedija je pravzaprav del antolo\xc5\xa1kega filma Movie 43, kjer so zaigrali Kate Winslet, Gerard Butler, Hugh Jackman, Uma Thurman, Halle Berry in \xc5\xa1e mnogi drugi. Film sta producirala brata Farrelly, re\xc5\xbeirali pa Elizabeth Banks, Steven Brill in Steve Carr._NEWLINE_Emma Stone je zaigrala glavno \xc5\xbeensko vlogo v filmu Neverjetni Spider-man, ponovni upodobitvi filmske serije Spider-man, ki sta jo producirali podjetji Columbia Pictures in Marvel Entertainment. Zaigrala je sedemnajstletno Gwen Stacy, simpatijo Petra Parkerja. Film je re\xc5\xbeiral Marc Webb, izdali pa so ga 3. julija 2012. Produkcija filma se je pri\xc4\x8dela decembra 2010 in kon\xc4\x8dala aprila naslednjega leta. Emmi Stone so ponudili glavno vlogo v filmu 21 Jump Street: Mladeni\xc4\x8d v modrem poleg njenega soigralca iz filma Super hudo, Jonaha Hilla. Vlogo je potem, ko je podpisala pogodbo za film Neverjetni Spider-man, zavrnila._NEWLINE_Emma Stone se je pridru\xc5\xbeila igralski zasedbi filma re\xc5\xbeiserja filma Dobrodo\xc5\xa1li v de\xc5\xbeeli zombijev, Rubena Fleischerja, kriminalne drame Gangsterska enota, kjer bo poleg nje ponovno zaigral Ryan Gosling, njen soigralec iz filma Ta nora ljubezen. Poleg njiju se v filmu pojavijo \xc5\xa1e Sean Penn, Josh Brolin, Anthony Mackie, Giovanni Ribisi in Michael Pe\xc3\xb1a. Emma Stone ima vlogo Grace, femme fatale, ujete v ljubezenski trikotnik med likom Ryana Goslinga in likom Seana Penna, mafija\xc5\xa1em Mickeyjem Cohenom. Film bo v Severni Ameriki iz\xc5\xa1el 11. januarja 2013._NEWLINE_Emma Stone se je pridru\xc5\xbeila igralski zasedbi animiranega filma The Croods, 3D komedije produkcijske hi\xc5\xa1e DreamWorks Animation. V filmu bo glas posodila Eep, Grugovi (Nicolas Cage) in Uggini (Catherine Keener) najstarej\xc5\xa1i h\xc4\x8derki. Ryan Reynolds bo glas posodil Gyju, njeni simpatiji. Film bo iz\xc5\xa1el 22. marca 2013._NEWLINE_Emma Stone bo z Willom Gluckom, re\xc5\xbeiserjem in scenaristom filma Lahka punca, ponovno sodelovala na zaenkrat \xc5\xa1e nenaslovljeni komediji, ki jo bo produciralo podjetje Screen Gems. Ob pripravljanju na film je podjetje obema namenil ponovno diskretnost, saj glede na to, kako uspe\xc5\xa1en je bil film Lahka punca, pri\xc4\x8dakujejo, da bo enak uspeh po\xc5\xbeel ta film. Zaigrala in producirala bo film Little White Corvette, komedijo o bratu in sestri, ki se spopadata s svojo odvisnostjo od drog; scenarij za film je napisal Michael Diliberti. Emma Stone je film pri\xc4\x8dela snemati sredi leta 2012 v Miamiju. Glas je posodila tudi stranskemu liku v videoigri Sleeping Dogs._NEWLINE_Julija 2012 je podpisala pogodbo za igranje v \xc5\xa1e nenaslovljeni ljubezenski zgodbi, ki jo je napisal z oskarjem nagrajeni Cameron Crowe, produciralo pa podjetje Sony Pictures.\n_START_SECTION_\nZasebno \xc5\xbeivljenje\n_START_PARAGRAPH_\n\xc4\x8ceprav je v javnosti poznana kot rde\xc4\x8delaska, so lasje Emme Stone naravno blond. Svojo prvo vlogo je dobila kot najstnica potem, ko si je lase prebarvala na temno rjavo. Filmski producent Judd Apatow ji je za vlogo v filmu Superhudo naro\xc4\x8dil, naj se prebarva na rde\xc4\x8de. Za svojo vlogo v filmu Neverjetni Spider-man se je ponovno prebarvala na blond._NEWLINE_Potem, ko sta se spoznala na snemanju filma Neverjetni Spider-man, je pri\xc4\x8dela hoditi z igralcem Andrewom Garfieldom._NEWLINE_Za svoje umetni\xc5\xa1ko ime je izbrala ime \xc2\xbbEmma\xc2\xab, ker je bilo ime \xc2\xbbEmily Stone\xc2\xab\xc2\xa0v ameri\xc5\xa1kem cehu igralcev \xc5\xbee zasedeno. Njena dru\xc5\xbeina in prijatelji ji pravijo Emily. Najprej je za svoje umetni\xc5\xa1ko ime izbrala ime \xc2\xbbRiley Stone\xc2\xab, vendar se je potem, ko je posnela epizodo serije Glavca, odlo\xc4\x8dila, da ji je bolj v\xc5\xa1e\xc4\x8d ime \xc2\xbbEmma\xc2\xab, vzdevek, ki ji ga je nadela njena mama._NEWLINE_Leta 2009 se je preselila iz Los Angelesa v Greenwich Village, New York City.'